***Utemeljitev***

Profesor dr. Zvonko Kovač je upokojeni, honorarni profesor na Oddelku za južnoslovanske jezike in književnosti Filozofska fakulteta v Zagrebu, njegovo znanstveno delo je usmerjeno predvsem v preučevanje južnoslovanskih književnosti, v njihove primerjalne in medkulturne vidike pa tudi metodološke probleme njihovega preučevanja, vprašanja interpretacije in literarne kritike.

Maturiral je na gimnaziji v Čakovcu, diplomiral iz slavistike in filozofije na Filozofski fakulteti Univerze v Zagrebu. Eno leto je bil učitelj hrvaškega jezika in književnosti na Dunaju, v študijskem letu 1976/77 je postal asistent na Oddelku za južnoslavistiko Filozofske fakultete v Zagrebu. Magistriral je na temo interpretacije eseja (*Rasto Petrović in Tin Ujević v komparaciji*) in leta 1987 doktoriral z disertacijo *Poetika Miloša Crnjanskog – strukturalno-semantički aspekti* ter postal docent. Na Univerzi v Göttingenu je bil nekaj let štipendist nemškega sklada Alexander von Humboldt in na lektoratu hrvaščine predaval hrvaški jezik, hrvaško, bosansko in srbsko književnost, tujim slavistom je predaval na poletnih seminarjih v Dubrovniku in Zadru. Leta 2001 je postal redni profesor s področja južnoslovanske filologije, zgodovine književnosti in literarne teorije.

S slovenistiko se je začel ukvarjati pri prof. dr. Jožetu Pogačniku v osemdesetih letih 20. stoletja. Leta 1996 je prevzel skrb za razvoj slovenistike na zagrebški Filozofski fakulteti, je soustanovitelj študija južne slavistike, večletni predstojnik južnoslovanske katedre. V okviru bolonjske reforme je ustanovil Katedro za primerjalno zgodovino južnoslovanskih jezikov in književnosti. Zaslužen je za kadrovsko okrepitev zagrebške slovenistike: ob lektorici slovenskega jezika se je odprlo mesto lektorja iz Slovenije, na katedri za slovenski jezik in književnost je zaposlenih več habilitiranih učiteljev in asistentov. Na novo akreditiranem študiju južne slavistike je od leta 1998 pri prof. dr. Zvonku Kovaču iz slovenske književnosti diplomiralo 20 študentov, doktorirali so trije študenti.

Njegova bibliografija obsega številne znanstvene prispevke v revijah, zbornikih in znanstvenih monografijah: *Interpretacijski kontekst* (1987), *Kritika knjigoslovlja i druge kritike* (1987), *Poetika Miloša Crnjanskog* (1988), *Poredbena i/ili interkulturna povijest književnosti* (2001), *Raznoliko pjesništvo, Književno-kritičke zabilješke, 1975–1978* (2003), *Međuknjiževna tumačenja* (2005), *Domovinski eseji* (2009), *Međuknjiževne rasprave* (2011), *Poetika Miloša Crnjanskog* (2012), *Interkultume studije i ogledi* (2016), *Međujezična razlaganja* (2018).

Nenehno je sodeloval s številnimi slovenističnimi in slavističnimi centri na univerzah v Ljubljani, Mariboru in Kopru, v Novem Sadu, Tuzli, Hamburgu, Halleju, Gradcu, Poznanju itn. Rezultat njegovega sodelovanja z institucijami so številna sodelovanja, skupni projekti in uspešne izmenjave raziskav in izkušenj. Na Univerzi v Ljubljani, Univerzi v Mariboru in Univerzi v Kopru je sodeloval tudi pri znanstvenih projektih, predavanjih in seminarjih. Spodbudil in soorganiziral je štiri slovensko-hrvaška slavistična srečanja, Slovenski slavistični kongres v Zagrebu leta 2006 ter simpozija o poeziji Tomaža Šalamuna v Kopru in Zagrebu leta 2011. Po srečanjih je nastalo šest znanstvenih zbornikov, ki so neprecenljivi prispevki k medsebojnemu poznavanju dveh sosednjih kultur. Leta 2016 je prejel Pretnarjevo nagrado ambasadorja slovenske kulture.